<classify> WAZIRI wa Ardhi, Nyumba na Maendeleo ya Makazi, William Lukuvi amewataka walimu nchini kuvaa nguo za staha na waache kuingia darasani na nguzo zisizofaa na kusababisha wanafunzi kushindwa kusoma.Ametoa onyo hilo mwishoni mwa wiki kwenye maadhimisho ya miaka 50 katika Chuo cha Ualimu mkoani Tabora wakati akitoa hotuba yake mbele ya wahitimu wa chuo hicho.Lukuvi alisema walimu wamekuwa na tabia ya kuvaa nguo fupi ili kuonesha maumbile yao ni kwenda kinyume cha maadili ya kazi zao na ni uvunjifu wa nidhamu na wanapaswa kuchukuliwa hatua kali za kinidhamu.Alisema walimu wanapokuwa kazini wanatakiwa kuwa waadilifu na kuzingatia maelekezo waliopewa na serikali ikiwamo kufundisha wanafunzi wasomo waliopangiwa kwa wakati.Alisema kuvaa nguo fupi, ulevi, utoro kazini na kutowajibika ipasavyo, Serikali ya Awamu ya Tano inayoongozwa na Rais John Magufuli ipo makini kwa wote wanaoendelea na tabia za namna hiyo na hawawezi kuachwa.Aidha, alisema serikali hiyo sio ya mchezo kama wanavyofikiria kwamba wataachiwa waendelee na tabia hiyo, taratibu za kinidhamu zinaendelea lazima hatua zichukuliwe dhidi ya wafanyakazi wa sio kuwa na heshima kazini.Alisema kwamba kazi ya ualimu ni nzuri inahitaji utulivu mkubwa kuhudumia wanafunzi mashuleni, wakizingatia kuwa wamejifunza mengi hapo chuoni ikiwemo nidhamu na uchapakazi. Alisema ni vyema wakafahamu misingi ya kazi zao wakiwa kazini, nidhamu na bidii ndio msingi wa mafanikio binafsi na serikali kwa ujumla ili wafanye vizuri wazingatie maelekezi ya serikali.Mwalimu anapaswa kuwa mvumilivu kwa sababu ya kufanya kazi katika mazingira magumu yenye watoto wenye tabia mbalimbali ambazo mwalimu anapaswa azitambue na kutafuta mbinu ya kuzirekebisha, alisema.Kamishna wa Elimu katika Wizara ya Elimu, Sayansi na Teknolojia, Dk Lyabwene Mtahabwa alimpongeza waziri kwa kuitikia mwito wao na kushiriki katika mahafali hayo ambayo yalifana.Alisema mwalimu ni mtu wa kujisomea na kupenda kujiendeleza mwenyewe hadi kufikia ngazi za juu na wakifanya hivyo watapata maarifa zaidi na kufanya hivyo, wakavyokuwa mahiri katika masomo wanayofundisha darasani.  <topic>: kitaifa 